Leerder geskors ná video op sosiale media versprei | Maroela Media
'n Gr. 10-leerder van 'n Gautengse hoërskool is geskors nadat 'n video aan die lig gekom het waar hy 'n onderwyser by die skool herhaaldelik tart en onder meer aan die onderwyser se boud vat.
Op dié video, wat sedert verlede week wyd op sosiale media versprei word, kan gesien word hoe die seun uitlokkend voor die manlike onderwyser gaan staan en sy hande rondswaai. Wanneer die onderwyser oor 'n tafel buk, skynbaar om 'n ander leerder se werk na te gaan, stap die leerder nader en vryf die onderwyser onder sy ken.
Hy gaan sit dan laggend by 'n lessenaar agter die onderwyser en kyk reguit vir die kamera, voor hy oor die onderwyser se boud vryf. Daar kan ook gehoor word hoe die leerder wat die video neem, oor sy klasmaat se optrede giggel.
Die Gautengse departement van onderwys het intussen bevestig dat dié voorval by die Lenasia Secondary School gebeur het. Nadat die video onder die departement se aandag gebring is, is die leerder geskors hangende 'n dissiplinêre verhoor wat Vrydag sal plaasvind.
Panayaza Lesufi, LUR vir onderwys in Gauteng, het verlede week die skool besoek om sy misnoeë oor die voorval teenoor die skoolbestuur uit te spreek. Volgens Steve Mabona, woordvoerder van die departement, het Lesufi ook met die betrokke leerder gepraat waarna hy hom na die klaskamer vergesel het en gevra het om sy klasmaats en die onderwyser om verskoning te vra.
"LUR Lesufi het die onderwyser ook namens die departement en die skool om verskoning gevra," het Mabona gesê.
"Die departement veroordeel enige vorm van wangedrag in skole ten sterkste en sulke voorvalle word geprioritiseer en vinnig aangespreek. Leerders word aangemoedig om gehoor te gee aan skole se gedragskodes en hulle van wangedrag te weerhou."
In die goeie ou dae, sou hy vir weke daarna nie op sy bas kon sit nie.
Dis hierdie soort leerders wat Lesufi wil invoer na Afrikaanse skole waar daar nog dissipline en opvoeding ook tuis plaasvind.
Hierdie is nie 'n uitsondering nie. My twee dogters is albei onderwysers en hierdie intimidasie en uittarting vind daagliks teenoor onderwysers plaas. Selfs in die laerskole. Kinders is net vir niks bang nie want daar mag nie aan die bloedjies geraak word nie. Boonop is die meeste kinders se opvoeding onder verdenking. Hulle het geen respek vir hul opvoeders nie. Waar is die dae toe kinders moes luister as gepraat word en hul hand opsteek vir 'n spreekbeurt? Ek wonder of die regering en die ouers van sommige kinders besef dat "wat jy saai, sal jy maai". 'n Onregeerbare jeug… Lees meer »
Hy het gedink dit is 'n groot joke, en sal uiteindelik niks oorkom nie, hy sal maar net weer in 'n ander skool opgeneem word of stil stil teruggeplaas word in dieselfde skool sonder enige strafmaatreels teen hom. Hy het die onderwyser heeltyd uitgetart en dit WORD TOEGELAAT, sou dit 'n wit kind was het hy lankal op straat gesit. DIS DAREM lekker dat sekere mense net OM VERSKONING mag vra en ander word permanent geskors .. Sjoe die selektiewe vervolging in hierdie land MAAK MY SIEK!!!
Dit is ongelukkig die wortel van die kwaad – daar is geen respek vir reels, wette en morele waardes nie. Dit is 'n grap om te kyk hoe ver 'n persoon uitgelok kan word net om reaksie te kry en te lyk soos die slagoffer !